Sarmīte Jēgere

Sarmīte Jēgere (dzimusi 1950. gada 1. janvārī) ir latviešu ekonomiste. Investīciju un kredītpolitikas valsts ministre (1995—1996). Latvijas Kultūras akadēmijas profesore.

 Dzīvesgājums 
Dzimusi 1950. gada 1. janvārī Rīgā. Mācījās Rīgas 6. vidusskolā, 1973. gadā ieguva ekonomiskās kibernētikas specialitāti LVU un strādāja par inženieri-ekonomisti Latvijas PSR Tirdzniecības ministrijas skaitļošanas centrā (1973—1977), tad LPSR Sakaru ministrijas skaitļošanas centrā (1977—1981), līdztekus turpināja neklātienes aspirantūras studijas (1978—1982) un 1983. gadā Maskavas B. Pļehanova tautsaimniecības institūtā aizstāvēja zinātņu kandidāta grādu ekonomikā. Līdz 1992. gadam bija Latvijas Universitātes Finansu un tirdzniecības fakultātes docente.

Pēc Latvijas neatkarības atjaunošanas bija LR Finansu ministrijas zinātniskās laboratorijas vadītāja un finansu ministra padomniece (1993—1994), papildinājās Kopenhāgenas Biznesa skolā un Ekonomikas institūtā, Starptautiskā valūtas fonda un Pasaules Bankas kursos. Bija Pasaules Bankas konsultante (1994—1995). No 1995. gada 21. decembra līdz 1996. gada 6. novembrim Jēgere bija Investīciju un kredītpolitikas valsts ministre.Balsojums par uzticību Andra Šķēles sastādītajai valdībai 1995. gada 21. decembrī "Latvijas Vēstnesis" Nr. 199, 22.12.1995.

Vēlāk Sarmīte Jēgere bija Rīgas domes Īpašuma departamenta Uzņēmējdarbības pārvaldes priekšniece, 2002. gada Saeimas vēlēšanās kandidēja no Latvijas Apvienotās republikāņu partijas saraksta.Latvijas Apvienotā republikāņu partija "Latvijas Vēstnesis" Nr. 123, 31.08.2002. 2013. gadā kandidēja Rīgas pilsētas domes vēlēšanās no Rīcības partijas saraksta.

 Atsauces 

Kategorija:1950. gadā dzimušie
Kategorija:Latvijas ekonomisti